b'\n_START_ARTICLE_\nNelj\xc3\xa4 naista\n_START_SECTION_\nJuoni\n_START_PARAGRAPH_\nTapahtumat panee liikkeelle P\xc3\xa4iv\xc3\xa4n Sana -lehden kuvatekstin "painovirhepaholainen". Siin\xc3\xa4 toimittaja Marja Kauria esitell\xc3\xa4\xc3\xa4n nimell\xc3\xa4 Marja Timelius, eli h\xc3\xa4nen annetaan ymm\xc3\xa4rt\xc3\xa4\xc3\xa4 olevan edesmenneen asessori Walter Timeliuksen tyt\xc3\xa4r. Eniten tilanteesta j\xc3\xa4rkyttyy Walterin vanhapiikasisko Agda Timelius. H\xc3\xa4n menee P\xc3\xa4iv\xc3\xa4n Sanan toimitukseen Marjan puheille ja vaatii selityst\xc3\xa4. K\xc3\xa4y ilmi, ett\xc3\xa4 painovirhe ei ollut vahinko, vaan tahallinen teko, josta Marja ottaa vastuun. "Painovirheen" ovat tahoillaan panneet merkille my\xc3\xb6s Walterin veli, professori Henrik Timelius ja t\xc3\xa4m\xc3\xa4n vaimo Karin Timelius sek\xc3\xa4 Marjan \xc3\xa4iti Iida Karlsson. Elokuvan nykyhetki on syksy 1938 ja tapahtumien taustaa aletaan valottaa takaumin, ensin menn\xc3\xa4\xc3\xa4n ajassa 22 vuotta taaksep\xc3\xa4in._NEWLINE_Henrikin ja Karinin pojalla Hans Timeliuksella on seitsenvuotissyntym\xc3\xa4p\xc3\xa4iv\xc3\xa4 vuonna 1916. Hans on t\xc3\xa4tins\xc3\xa4 Agdan silm\xc3\xa4ter\xc3\xa4 ja t\xc3\xa4ti tuo veljenpojalleen arvokkaan lahjan. Vastakohtana Timeliusten yl\xc3\xa4luokkaiselle el\xc3\xa4m\xc3\xa4lle n\xc3\xa4ytet\xc3\xa4\xc3\xa4n Iidan eloa pesulanpit\xc3\xa4j\xc3\xa4n\xc3\xa4 ja Marjan yksinhuoltajana. Maalari Eemel Karlsson kosii Iidaa ja on valmis Marjan huoltajaksi. Siirryt\xc3\xa4\xc3\xa4n vuoteen 1914. Tuolloin Iida on Walter Timeliuksen taloudenhoitaja. Walterilla ja Iidalla on suhde, jonka tuloksena syntyy Marja. Iida kuitenkin torjuu Walterin kosinnan 1914, mutta suostuu Eemelin kosintaan 1916. Iidalle ja Eemelille syntyy poika, Ville. Eemelin terveys alkaa reistailla ja h\xc3\xa4n kuolee 41-vuotiaana huhtikuussa 1927. Walter tarjoaa Iidan perheelle taloudellista tukea._NEWLINE_Vuonna 1931 Iida kuulee radiosta uutisen apteekkari Walter Timeliuksen kuolemasta 58 vuoden i\xc3\xa4ss\xc3\xa4. Tuolloin h\xc3\xa4n paljastaa Marjalle, ett\xc3\xa4 Walter oli t\xc3\xa4m\xc3\xa4n is\xc3\xa4. Marja ja Iida kutsutaan Walterin perunkirjoitukseen, jossa asessori tunnustaa Marjan tytt\xc3\xa4rekseen ja m\xc3\xa4\xc3\xa4r\xc3\xa4\xc3\xa4 Iidalle maksettavaksi kolmesataatuhatta markkaa. Samalla Marja tutustuu serkkuunsa Hansiin, joka valmistelee v\xc3\xa4it\xc3\xb6skirjaansa. My\xc3\xb6s Marja innostuu uudelleen opiskelusta, vaikka h\xc3\xa4n oli hieman aiemmin p\xc3\xa4\xc3\xa4tt\xc3\xa4nyt lopettaa koulunk\xc3\xa4ynnin. H\xc3\xa4n oli eritt\xc3\xa4in hyv\xc3\xa4 kansakoulussa, joten tie jatko-opinnoille on avoin. Hans ja Marja alkavat viihty\xc3\xa4 erinomaisesti toistensa kanssa. J\xc3\xa4rkyttynyt Agda-t\xc3\xa4ti osoittaa tyytym\xc3\xa4tt\xc3\xb6myytens\xc3\xa4 veljenpoikansa ja veljentytt\xc3\xa4rens\xc3\xa4 l\xc3\xa4heisist\xc3\xa4 v\xc3\xa4leist\xc3\xa4. Er\xc3\xa4\xc3\xa4n\xc3\xa4 jouluna Timeliusten maatilalla Agda l\xc3\xa4hestulkoon k\xc3\xa4skee Marjaa v\xc3\xa4ltt\xc3\xa4m\xc3\xa4\xc3\xa4n Hansia, jotta t\xc3\xa4m\xc3\xa4 voisi keskitty\xc3\xa4 v\xc3\xa4it\xc3\xb6skirjaansa. Sivujuonena n\xc3\xa4ytet\xc3\xa4\xc3\xa4n Villen sopeutuminen sisarpuolensa hienoon sukuun, postimerkkeilyst\xc3\xa4 kiinnostunut poika yst\xc3\xa4vystyy Henrikin kanssa._NEWLINE_Marja kirjoittaa ylioppilaaksi vuonna 1934 ja Hansista tulee tohtori vuonna 1935. Agda j\xc3\xa4rkyttyy n\xc3\xa4hdess\xc3\xa4\xc3\xa4n Marjan ja Hansin suutelevan toisiaan Hansin juhlissa. T\xc3\xa4ti lahjoittaa veljenpojalleen huomattavan summan, jotta t\xc3\xa4m\xc3\xa4 p\xc3\xa4\xc3\xa4sisi kolmeksi vuodeksi opiskelemaan Yhdysvaltain yliopistoihin. Kev\xc3\xa4\xc3\xa4ll\xc3\xa4 1938 Agda saa j\xc3\xa4rkytyksekseen selville, ett\xc3\xa4 Marja ja Hans ovat olleet s\xc3\xa4\xc3\xa4nn\xc3\xb6llisess\xc3\xa4 kirjeenvaihdossa Hansin Amerikan-vuosien ajan ja ett\xc3\xa4 Hans aikoo palata Suomeen suunniteltua aiemmin. Agda ottaa kovat keinot k\xc3\xa4ytt\xc3\xb6\xc3\xb6n tukahduttaakseen Marjan ja Hansin suhteen: H\xc3\xa4n tulee tapaamaan Marjaa ja kertoo t\xc3\xa4lle, ett\xc3\xa4 Hans on oikeasti Walterin poika eli Marjan velipuoli. Agda kertoo tarinan saksalaisesta kotiopettajattaresta, jolla oli romanssi Walterin kanssa ja romanssin hedelm\xc3\xa4n\xc3\xa4 syntyi Hans. H\xc3\xa4n vannottaa Marjaa olemaan kertomatta asiasta Hansille. Marja lopettaa kirjeenvaihdon Hansin kanssa. Lis\xc3\xa4ksi Agda valehtelee Hansille, ett\xc3\xa4 Marjalla on ep\xc3\xa4m\xc3\xa4\xc3\xa4r\xc3\xa4isi\xc3\xa4 tuttavuuksia. Hans p\xc3\xa4\xc3\xa4ttelee Marjan unohtaneen h\xc3\xa4net ja alkaa l\xc3\xa4henty\xc3\xa4 Bostonissa tapaamaansa amerikansuomalaista kaunotarta, Mary\xc3\xa4. Samaan aikaan Suomessa Marja kertoo murheistaan Karinille, joka sanoo, ett\xc3\xa4 Agda on puhunut silkkaa palturia Hansin syntyper\xc3\xa4st\xc3\xa4. Karin my\xc3\xb6nt\xc3\xa4\xc3\xa4, ett\xc3\xa4 h\xc3\xa4n ja Henrik eiv\xc3\xa4t ole Hansin biologiset vanhemmat, mutta h\xc3\xa4n ei kuitenkaan paljasta viel\xc3\xa4 koko totuutta Marjalle._NEWLINE_Takaumajaksot p\xc3\xa4\xc3\xa4ttyv\xc3\xa4t t\xc3\xa4h\xc3\xa4n ja siirryt\xc3\xa4\xc3\xa4n elokuvan nykyhetkeen, eli syksyyn 1938. P\xc3\xa4iv\xc3\xa4n Sanan toimituksessa Agda paljastaa vihdoin Marjalle, ett\xc3\xa4 h\xc3\xa4n on Hansin \xc3\xa4iti. Marja, Iida ja Karin huolestuvat Agdan voinnista, he l\xc3\xb6yt\xc3\xa4v\xc3\xa4t t\xc3\xa4m\xc3\xa4n masentuneena asunnostaan. T\xc3\xa4ll\xc3\xb6in j\xc3\xa4rkyttynyt Agda kertoo suhteestaan er\xc3\xa4\xc3\xa4seen k\xc3\xb6yh\xc3\xa4\xc3\xa4n taiteilijaan, Wilhelm Carlssoniin, joka kuoli ennen Hansin syntym\xc3\xa4\xc3\xa4. Henrik-eno ja Karin adoptoivat Hansin pojakseen. N\xc3\xa4in perhe v\xc3\xa4lttyi skandaalilta. Karin taasen kertoo Agdalle, ett\xc3\xa4 Hans sai tiet\xc3\xa4\xc3\xa4 totuuden syntyper\xc3\xa4st\xc3\xa4\xc3\xa4n jo ennen Yhdysvaltoihin l\xc3\xa4ht\xc3\xb6\xc3\xa4\xc3\xa4n, eli todellisuudessa Agda-t\xc3\xa4ti onkin Hansin \xc3\xa4iti, jolloin Henrik-is\xc3\xa4 on Hansin eno. Agdan valheiden pohjimmaiseksi motiiviksi paljastuu pelko, ett\xc3\xa4 h\xc3\xa4n menett\xc3\xa4isi Hansin toistamiseen; t\xc3\xa4ll\xc3\xa4 kertaa veljentytt\xc3\xa4relleen Marjalle. Suomeen palannut Hans saa vihdoin tiet\xc3\xa4\xc3\xa4 syyn siihen, miksi Marja yht\xc3\xa4kki\xc3\xa4 pani v\xc3\xa4lit poikki. Karinin johdatuksella Marja ja Hans ohjautuvat yhteen ja vahvistavat suhteensa. He antavat Agdalle anteeksi t\xc3\xa4m\xc3\xa4n juonet. N\xc3\xa4in Marja saa Agda-t\xc3\xa4dist\xc3\xa4\xc3\xa4n anopin ja Hans saa Walter-enostaan appiukon, vaikkakin haudan takaa. Ja kaikki on j\xc3\xa4lleen hyvin Timeliusten perheess\xc3\xa4.\n_START_SECTION_\nKuvausajat ja -paikat\n_START_PARAGRAPH_\nNelj\xc3\xa4 naista kuvattiin 29. huhtikuuta 1941 \xe2\x80\x93  17. kes\xc3\xa4kuuta 1941. Jatkosota keskeytti kuvaukset puoleksi vuodeksi. Kuvauksia jatkettiin joulukuussa 1941, ja ne p\xc3\xa4\xc3\xa4ttyiv\xc3\xa4t 23. tammikuuta 1942. Osa kes\xc3\xa4kohtauksia piti siksi muuttaa talvikohtauksiksi. Elokuvaa kuvattiin Helsingiss\xc3\xa4 T\xc3\xa4htitornin vuorella, Etel\xc3\xa4satamassa ja Malmin lentoasemalla. Sis\xc3\xa4kuvat otettiin Munkkisaaren ja Salmisaaren studioilla. New Yorkin kaupunkimaisemat esitettiin valokuvin.\n_START_SECTION_\nArviot\n_START_PARAGRAPH_\nAikalaisarvioissa Nelj\xc3\xa4n naisen saama vastaanotto oli melko suopea. Aamulehdess\xc3\xa4 todettiin elokuvan kuuluvan kotimaisten elokuvien parhaimmistoon, mink\xc3\xa4 perustana on hyv\xc3\xa4 k\xc3\xa4sikirjoitus, tarkka ohjaus ja varsinkin liiallisesta tuotannollisesta runsaudesta johtuvan hutiloinnin karttaminen, jolloin Suomessa voidaan valmistaa kohtuullisen laadukkaita elokuvia. Runsas takaumien k\xc3\xa4ytt\xc3\xb6 jakoi aikalaiskriitikoiden mielipiteet. Uudessa Suomessa pidettiin ajassa taaksep\xc3\xa4in kulkemista osin ep\xc3\xa4luontevana. Paula Talaskivi arvioi Helsingin Sanomissa takaumarakenteen onnistuneeksi ja tarinaa selvent\xc3\xa4v\xc3\xa4ksi. N\xc3\xa4yttelij\xc3\xb6ist\xc3\xa4 erityisesti Emma V\xc3\xa4\xc3\xa4n\xc3\xa4sen roolity\xc3\xb6t\xc3\xa4 kiitettiin. Suomen Sosialidemokraatissa kiitettiin V\xc3\xa4\xc3\xa4n\xc3\xa4sen kyenneen puhaltamaan vaatimattoman pesij\xc3\xa4n osaan sellaisen el\xc3\xa4v\xc3\xa4n hengen, joka ei j\xc3\xa4t\xc3\xa4 katsojaa kylm\xc3\xa4ksi. Ylip\xc3\xa4\xc3\xa4t\xc3\xa4\xc3\xa4n elokuvan naisrooleja pidettiin vakuuttavina, kun taas miesroolit koettiin pinnallisiksi ja psykologisesti hatariksi._NEWLINE_Vuoden 2013 televisioesityksen yhteydess\xc3\xa4kin er\xc3\xa4s kriitikko kiinnitti huomiota kerronnan rohkeaan muotoon, jossa tapahtumia puretaan per\xc3\xa4ti 13:lla takaumalla. H\xc3\xa4n huomauttaa my\xc3\xb6s ett\xc3\xa4 "miehet j\xc3\xa4\xc3\xa4v\xc3\xa4t (kerrankin) objekteiksi" naisten hallitsemassa maailmassa, joskin avioton lapsi on yh\xc3\xa4 ajan hengen mukaan naisen h\xc3\xa4pe\xc3\xa4.\n_START_SECTION_\nHuomioita\n_START_PARAGRAPH_\nSerpin nelin\xc3\xa4yt\xc3\xb6ksinen n\xc3\xa4ytelm\xc3\xa4 Nelj\xc3\xa4 naista sai ensi-iltansa Helsingin Kansanteatterissa 23. helmikuuta 1939. Elokuvasovitukseen kirjoitettiin n\xc3\xa4ytelm\xc3\xa4n henkil\xc3\xb6iden lis\xc3\xa4ksi viel\xc3\xa4 roolihahmot Eemel Karlsson, Walter Timelius, tohtori Lind ja Mary Bell. Nelj\xc3\xa4 naista oli vaarassa tuhoutua jo ennen ensi-iltaansa: Suomi-Filmin laboratoriossa syttyi tulipalo, joka oli h\xc3\xa4vitt\xc3\xa4\xc3\xa4 elokuvan negatiivin, mutta se pelastui kuin ihmeen kautta.'